Komisijos reglamentas (EB) Nr. 2772/2000
2000 m. gruodžio 18 d.
iš dalies keičiantis Reglamentą (EEB) Nr. 1964/82, nustatantį specialių eksporto grąžinamųjų išmokų už tam tikrus galvijų mėsos gabalus be kaulų suteikimo sąlygas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1], ypač į jo 33 straipsnio 12 dalį,
kadangi:
(1) Komisijos reglamentas (EEB) Nr. 1964/82 [2] su paskutiniais pakeitimais, padarytais Reglamentu (EB) Nr. 1470/2000 [3], nustato specialių eksporto grąžinamųjų išmokų už tam tikrus suaugusių galvijų iškaulinėtos mėsos gabalus suteikimo sąlygas;
(2) Dabartinėmis taisyklėmis reikalaujama, kad visi gabalai, gauti iškaulinėjus užpakalinius ketvirčius, išskyrus filė, būtų eksportuojami. Tačiau atsižvelgiant į bendrą tendenciją rinkoje ir siekiant geresnių kainų Bendrijoje, turėtų būti leidžiama neeksportuoti ne tik filė, bet ir kitų užpakalinių ketvirčių gabalų, tačiau tai neturėtų pakenkti siekiui užtikrinti laisvą Bendrijos rinką.
(3) Dėl to, kad specialios grąžinamosios išmokos dydis atitinka vidutinį paramos už visus užpakalinių ketvirčių gabalus lygį, sprendimas neeksportuoti tam tikrų užpakalinių ketvirčių gabalų reiškia, kad grąžinamąją išmoką reikia derinti, ir šis korekcinis dydis turi būti apskaičiuojamas atsižvelgiant į labiausiai paveiktų gabalų vertę.
(4) Kai kurias teksto vietas reikia paaiškinti, o kitą išsamią techninę informaciją atnaujinti, pirmiausia reikia pakeisti 1987 m. lapkričio 27 d. Komisijos reglamento (EEB) Nr. 3665/87, nustatančio išsamias bendrąsias eksporto grąžinamųjų išmokų už žemės ūkio produktus sistemos taikymo taisykles [4], su paskutiniais pakeitimais, padarytais Reglamentu (EB) Nr. 604/98 [5], nuorodas nuorodomis į Komisijos reglamentą (EB) Nr. 800/1999 [6] su pakeitimais, padarytais jį pakeitusiu Reglamentu (EB) Nr. 1557/2000 [7].
(5) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1964/82 iš dalies keičiamas taip:
1. 2 straipsnio 1 dalies paskutinis sakinys išbraukiamas.
2. 5 straipsnis pakeičiamas taip:
"5 straipsnis
1. Eksportuojant iš Bendrijos atsargas, nurodytas Komisijos reglamento (EB) Nr. 800/1999 [8] 36 straipsnyje arba produktus, kuriems taikoma Reglamento (EEB) Nr. 565/80 5 straipsnyje numatyta tvarka, muitinės procedūros atliekamos valstybėje narėje, kurioje buvo priimta 2 straipsnyje minima deklaracija.
2. Muitinės "mėsos be kaulų sertifikato" 11 langelyje įrašo Reglamento (EB) Nr. 800/1999 5 straipsnio 4 dalyje minimų deklaracijų numerius ir datas.
Kai taikoma Reglamento (EEB) Nr. 565/80 5 straipsnyje numatyta tvarka, muitinė įrašo Komisijos reglamento (EB) Nr. 800/1999 26 straipsnio 2 dalyje minimų mokėjimo deklaracijų numerius ir datas.
Prireikus šiuos duomenis galima įrašyti kitoje sertifikatų pusėje, o juos patvirtinti gali muitinė.
3. Atlikus eksportuojamų gabalų muitinės formalumus, "mėsos be kaulų sertifikatas" administraciniais kanalais siunčiamas agentūrai, atsakingai už eksporto grąžinamųjų išmokų mokėjimą."
3. 6 straipsnis pakeičiamas taip:
"6 straipsnis
1. Išskyrus force majeure aplinkybes, specialios grąžinamosios išmokos suteikiamos tik eksportavus visą 2 straipsnio 3 dalyje minimoje priežiūroje iškaulinėtų gabalų kiekį, nurodytą 4 straipsnio 1 dalyje minimame sertifikate (sertifikatuose).
2. Tačiau operatoriams leidžiama eksportuoti ne visą gabalų, gautų iškaulinėjus užpakalinius ketvirčius, kiekį.
Jei eksportuotinas kiekis sudaro ne mažiau kaip 95 % bendros gabalų, gautų po iškaulinėjimo 2 straipsnio 3 dalyje minimoje priežiūroje, masės, speciali grąžinamoji išmoka mokama.
Jei eksportuotinas kiekis sudaro mažiau kaip 95 %, bet ne mažiau kaip 85 % bendros po iškaulinėjimo gautų gabalų masės, specialios grąžinamosios išmokos suma sumažinama.
Suma, kuria turi būti sumažintas grąžinamosios išmokos dydis, nustatoma tuo metu, kai yra nustatomas arba keičiamas grąžinamosios išmokos dydis. Ji nustatoma ypač atsižvelgiant į įvairių gabalų, kurie turėtų likti Bendrijos rinkoje, vertę.
3. Kaulais, didžiosiomis sausgyslėmis, kremzlėmis, riebalų gabalais ir kitomis nuopjovomis, likusiomis po iškaulinėjimo, gali būti prekiaujama Bendrijoje.
4. Operatoriai, norintys pasinaudoti viena iš 2 dalyje nurodytų galimybių, turi tai nurodyti 2 straipsnio 1 dalyje minimose deklaracijose.
Be to, 4 straipsnio 1 dalyje numatytuose sertifikatuose nurodoma:
- 4 langelyje - bendra po iškaulinėjimo gautų gabalų neto masė ir prireikus šis patvirtinimas:
"- Taikoma Reglamento (EEB) Nr. 1964/82 6 straipsnio 2 dalis - 95 % galimybė,"
arba
"- Taikoma Reglamento (EEB) Nr. 1964/82 6 straipsnio 2 dalis - 85 % galimybė,"
- 6 langelyje - eksportuotinų gabalų neto masė.
Gabalų rūšių, kurias operatoriai gali nuspręsti neeksportuoti, skaičių valstybės narės gali apriboti iki dviejų kiekvienai iškaulinėjimo operacijai.
5. Jei eksportuojamas kiekis yra mažesnis už 4 straipsnio 1 dalyje minimo sertifikato 6 langelyje nurodytą masę, speciali grąžinamoji išmoka sumažinama. Sumažinimo procentas yra toks:
- jei eksportuojamo kiekio ir 4 straipsnio 1 dalyje minimo sertifikato 6 langelyje nurodytos masės skirtumas neviršija 10 %, sumažinimo procentas yra penkis kartus didesnis už nustatytos masės skirtumo procentą,
- kitais atvejais - 80 % grąžinamosios išmokos už pagal KN 020130009100 arba 020130009120 kodus klasifikuojamus produktus, taikomos eksporto licencijos, kurios pagrindu atliekami Reglamento (EB) Nr. 800/1999 5 straipsnio 1 dalyje arba 26 straipsnio 1 dalyje nurodyti formalumai, 21 langelyje nurodytą dieną, dydžio.
Šioje dalyje nurodytais atvejais Reglamento (EB) Nr. 800/1999 51 straipsnio 1 dalies a punkte numatyta nuobauda netaikoma."
4. Įrašomas šis straipsnis:
"9 straipsnis
Antrąjį kiekvieno ketvirčio mėnesį valstybės narės perduoda tokią informaciją apie 4 straipsnio 1 dalyje numatytus sertifikatus, kuriuose nurodyti iš užpakalinių ketvirčių gauti gabalai be kaulų ir kurios kiekvieną ketvirtį patvirtina kompetentingos institucijos:
- sertifikatuose nurodytą bendrą neto masę 6 straipsnio 1 dalies atvejais,
- sertifikatuose nurodytą bendrą neto masę 6 straipsnio 2 dalies atveju - 95 % galimybė,
- sertifikatuose nurodytą bendrą neto masę 6 straipsnio 2 dalies atveju - 85 % galimybė"
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas operacijoms, nurodytoms 2 straipsnio 1 dalyje numatytose deklaracijose, pateiktose nuo 2001 m. sausio 15 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 18 d.